Det skal være slut med at donere penge anonymt til friskoler.

Og det bliver også forbudt for udenlandske donorer uden for EU at give mere end 20.000 kroner årligt til friskoler, medmindre de kan få en dispensation fra Undervisningsministeriet.

Vi ønsker ikke donationer fra udlandet, som kommer fra udemokratiske organisationer. Undervisningsminister Merete Riisager (LA).

Det er to af punkterne i en aftale, som regeringen har indgået med Dansk Folkeparti. Det skriver Avisen Danmark.

Det skal sikre, at den frie skole ikke bliver påvirket af udemokratiske donatorer, fortæller undervisningsminister Merete Riisager (LA).

- Vi ønsker ikke donationer fra udlandet, som kommer fra udemokratiske organisationer, som kan presse danske friskoler.

- Vi vil have fuld gennemsigtighed. Hvis man kommer fra udlandet og vil donere en pose penge, så skal man gennem ministeriet og have en dispensation, så vi kan sikre, at man har rent mel i posen, siger hun til DR.

Rettidig omhu

Aftalen kommer, efter at Undervisningsministeriet har fået en opgørelse, der viser, at de frie grundskoler i 2017 modtog 92 millioner kroner i donationer. Heraf var 82 millioner på mere end 20.000 kroner per donation.

De er ikke alle sammen interesserede i det danske folkestyre. Det ønsker vi ikke i Danmark. Alex Ahrendtsen, folkeskoleordfører for DF

Af de 82 millioner kroner udgjorde udenlandske og anonyme donationer 11 og 6 procent, hvilket svarer til i alt 13,8 millioner kroner. Otte millioner af de udenlandske donationer kommer fra Tyskland.

Dansk Folkepartis folkeskoleordfører, Alex Ahrendtsen, glæder sig over aftalen.

- Det er rettidig omhu. I dag kan en religiøs organisation skyde penge i en friskole, uden at staten kan gøre noget som helst, siger han til DR.

- Det er et stort problem, for de er ikke alle sammen interesserede i det danske folkestyre. Det ønsker vi ikke i Danmark.

Friskolerne frygter for økonomien

Anonyme eller udenlandske donorer Disse skoler modtog i 2017 anonyme donationer: Institut Sankt Joseph: 50.000 kr.

Birkerød Privatskole: 75.387 kr.

Herfølge Privatskole: 25.000 kr.

Esbjerg International School. 4.183.908 kr.

Margrethe Reedtz Skolen: 100.000 kr.

Dyhrs Skole: 500.000 kr.

Branderup Friskole: 20.450 kr.

Ørding Friskole: 35.494 kr.

Guldbæk Friskole: 72.150 kr. Disse skoler fik udenlandske donationer over 20.000 kr.: Copenhagen International School: 208.164 kr. (fra den amerikanske stat)

Sankt Petri Skole: 8.324.700 kr. (fra den tyske stat)

Herlufsholm Skole og Gods: 208.348 kr (Fra Meidinger AG v. fam. Witt, Tyskland) Kilde: Undervisningsministeriet

Men forbuddet kan ramme de mindre skoler. Sådan lyder det fra Peter Bendix Pedersen, formand for Dansk Friskoleforening. Han er principielt enig i tanken om gennemsigtighed, men frygter økonomiske konsekvenser.

- Mange forældre ønsker at støtte en lokal friskole anonymt. Det kan få den konsekvens for særligt mindre friskoler og friskoler med en stram økonomi, at forældrene ikke længere støtter, fordi de ikke kan gøre det anonymt, siger Peter Bendix Pedersen.

Merete Riisager anerkender, at der kan være gener ved lovforslaget, men står ved forbuddet mod anonyme donationer.

- Man kan fortsat donere uden problemer. Men når vi laver stramninger, kan nogle jo opfatte det som en gene. Vi har været meget omhyggelige med at skrue det sammen sådan, at almindelige mennesker stadig kan donere.

Men man kan så ikke få lov at gøre det anonymt?

- Nej.

Aftalen er tredje fase i rækken af stramninger, der ifølge regeringen og DF skal sikre, at de frie skoler bliver ved med at være frie, uafhængige og demokratiske.